hotchpotch/miracl-hf-unified huggingface dataset:
Manuel Feller
Manuel Feller (s. 13. lokakuuta 1992) on itävaltalainen alppihiihtäjä ja joukkuekilpailun olympiamitalisti, joka edustaa SC Fieberbrunnia.
Nuorten MM-kilpailuissa 2013 Feller voitti kultaa pujottelussa. Sankt Moritzin MM-kilpailuissa 2017 hän sai pujottelussa hopeaa. Pyeongchangin olympialaisissa 2018 hän saavutti hopeaa joukkuekilpailussa ja oli viidestoista pujottelussa.
Alppihiihdon maailmancupissa Feller kilpaili ensimmäisen kerran Levin pujottelussa marraskuussa 2012. Ensimmäiset maailmancupin pisteensä hän saavutti Val d’Isèren pujottelussa joulukuussa 2012 sijoituttuaan 23:nneksi. Kymmenen parhaan joukkoon hän sijoittui ensimmäisen kerran Moskovan kaupunkitapahtumassa tammikuussa 2013 oltuaan yhdeksäs. Ensimmäisen palkintosijansa hän saavutti oltuaan toinen Garmisch-Partenkirchenin suurpujottelussa tammikuussa 2018. Suurpujottelucupissa hän sijoittui kaudella 2017–2018 neljänneksi. Kaudella 2018–2019 hän oli kolmas Zagrebin pujottelussa ja toinen Wengenin pujottelussa.
Valaiden laulu
Valaiden laulu on alternative rock -yhtye Maj Karman Kauniiden Kuvien single, joka julkaistiin yhtyeen kolmannelta studioalbumilta "Ääri". Se sisältää myös Tuukka Temosen ohjaaman musiikkivideon kappaleesta "Rinta".
Marco Pfiffner
Marco Pfiffner (s. 25. maaliskuuta 1994) on liechtensteinilainen alppihiihtäjä.
Garmisch-Partenkirchenin MM-kilpailuissa 2011 Pfiffner sijoittui suurpujottelussa 72:nneksi ja pujottelussa sijalle 53. Schladmingin MM-kilpailuissa 2013 hän oli pujottelussa 34:s ja suurpujottelussa 71:s. Sotšin olympialaisissa 2014 Pfiffner sijoittui suurpujottelussa 42:nneksi ja pujottelussa 24:nneksi. Sankt Moritzin MM-kilpailuissa 2017 hän oli supersuurpujottelussa 36:s, syöksylaskussa 42:s, alppiyhdistetyssä 34:s ja pujottelussa 26:s.
Pfiffner kilpaili alppihiihdon maailmancupissa ensimmäisen kerran Kitzbühelin pujottelussa tammikuussa 2016. Hän ei ole vielä saavuttanut maailmancupin pisteitä.
Retulansaari
Retulansaari on suurehko saari Vanajanselällä Hattulassa. Saaren kylänraitti, Ylitalon kartano, muinaisjäännökset ja rikas kasvillisuus muodostavat yhdessä merkittävän kulttuurimaiseman, ja Retulansaari kuuluu Suomen arvokkaimpiin kulttuuriympäristöihin. Saarella on ollut yhtämittaista asutusta ainakin rautakaudelta alkaen.
Retulan alueen vanhimmat löydöt ovat kivikaudelta, mutta varmat todisteet pysyvästä asutuksesta ovat rautakaudelta. Siitepölyjäänteiden perusteella Retulassa on viljelty maata jo ennen ajanlaskun alkua. Rautakauden asutuksen näkyvimmät merkit saarella ovat erilaiset kummut, joita maastossa on jäljellä yli 200. Monet näistä ovat hautakumpuja. Saarelta tunnetaan myös useita kuppikiviä.
Koripallon maailmanmestaruuskilpailut 1978
Vuoden 1978 koripallon maailmanmestaruuskilpailut pelattiin Filippiineillä 1.-14. lokakuuta. Kisojen lopputurnaukseen selviytyi 14 maata. Mestaruuden voitti toisen kerran historiassaan Jugoslavia, hopeaa saavutti Neuvostoliitto ja pronssia Brasilia. Turnauksen korikuningas oli Tšekkoslovakian Kamil Brabenec ja arvokkain pelaaja Jugoslavian Dražen Dalipagić.
Koripallon maailmanmestaruuskilpailut 1982
Vuoden 1982 koripallon maailmanmestaruuskilpailut pelattiin Kolumbiassa 15.-28. elokuuta. Kisojen lopputurnaukseen selviytyi 13 maata. Mestaruuden voitti kolmannen ja viimeisen kerran historiassaan Neuvostoliitto, hopeaa saavutti Yhdysvallat ja pronssia Jugoslavia. Turnauksen korikuningas oli Panaman Rolando Frazer ja arvokkain pelaaja Yhdysvaltain Doc Rivers.
Hawija
Hawija (, ) on kaupunki Irakin pohjoisosassa Kirkukin maakunnan Hawijan piirikunnassa. YK:n vuoden 2013 väestöarvion mukaan Hawijan piirikunnassa asui noin 20 prosenttia Kirkukin kuvernoraatin 1,325 miljoonasta asukkaasta eli noin 260 000 henkeä. Suuri osa piirikunnan asukaista elää maaseudulla. Väestön enemmistö on sunnilaisuutta tunnustavia arabeja ja jonkun verran on sunniturkmeeneja.
Irakin sodan aikana (2003–2011) Hawajin seudun sunnitaistelijat aiheuttivat Yhdysvaltain ja Irakin joukoille runsaasti kuolonuhreja. Sodan jälkeen, keväällä 2013, väkivaltaisuudet leimahtivat jälleen Hawijan seudulla. Monia vaaliehdokkaita tapettiin. Jaysh Rijal al-Tariqa al-Naqshbandian ja Isisin käynnistämissä yhteenotoissa menehtyi yli 300 ihmisiä.
Syyskuussa 2014 eräs terroristijärjestöä vastaan aiotuista ilmaiskuista osui Hawijan kaupungin sairaalaan, jolloin esimerkiksi useita vastasyntyneitä ja raskaana ollut nainen menehtyi. Toinen hyökkäys tuhosi kaupungin terveyskeskusta. Maailman terveysjärjestö tuomitsi hoitolaitoksiin osuneet ilmaiskut ankarasti. Maaliskuussa 2015 uutisoitiin terroristijärjestön "barbaarisiksi" luonnehdituista raakuuksista kaupungissa. Syyskuun lopussa 2015 raportoitiin Yhdysvaltain ja sen liittolaisten ilmaiskuista Isisin hallitsemia rakennuksia ja ajoneuvoja vastaan kaupungin ympäristössä. Irakin hallituksen joukot ilmoittivat vallanneensa kaupungin takaisin lokakuussa 2017.
Koripallon maailmanmestaruuskilpailut 1986
Vuoden 1986 koripallon maailmanmestaruuskilpailut pelattiin Espanjassa 5.–20. heinäkuuta. Kisojen lopputurnaukseen selviytyi 24 maata. Mestaruuden voitti toisen kerran historiassaan Yhdysvallat, hopeaa saavutti Neuvostoliitto ja pronssia Jugoslavia. Turnauksen korikuningas oli Kreikan Nikos Galis ja arvokkain pelaaja Jugoslavian Dražen Petrović.
Jonas Kazlauskas
Jonas Kazlauskas (s. 21. marraskuuta 1954 Panevėžys, Liettuan SNT, Neuvostoliitto) on liettualainen koripallovalmentaja ja aktiiviuransa lopettanut koripalloilija.
Pitkän ja menestyksekkään valmentajanuran tehnyt Kazlauskas on voittanut muun muassa Euroliigan, useita Liettuan mestaruuksia, Venäjän mestaruuden, Saporta cupin ja VTB-liigan. Hän on johdattanut Liettuan, Kreikan ja Kiinan arvokisoissa mitaleille.
Ha (jumala)
Ha oli muinaisessa Egyptissä verraten vähäinen jumaluus, jota palvottiin erityisesti Egyptin läntisellä aavikolla ja keitailla. Ha nähtiin aavikon suojelijana, joka toi turvaa aavikon nomadeja ja libyalaisia heimoja vastaan. Ha mainitaan jo 3. dynastian aikaan ja hänellä on ollut oma papisto, mutta enempää jumalan kultista ei tiedetä. Ha kuvattiin miehenä, jonka pään päällä oli aavikkoa tarkoittava kolmea kumpua kuvaava hieroglyfi. Kädessä hänellä saattoi olla jousi tai veitsi kuvaamassa jumalan suojelevaa luontoa.
Dinosaurus "Hagryphus" ("Han griippi") on nimetty Ha-jumalan mukaan. Dinosaurus löytyi Utahista Yhdysvalloista, ja nimen taustalla on Egyptin läntisen aavikon ajatus.
Versus (Mikael Gabrielin albumi)
Versus on rap-artisti Mikael Gabrielin neljäs albumi. Se julkaistiin 15. toukokuuta 2015 levymerkillä Universal Music.
Albumi nousi Suomen virallisen listan sijalle 2.
Kakkurilampi (Hämeenkyrö)
Kakkurilampi eli Kaakkurilampi on Pirkanmaalla Hämeenkyrössä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Mahnalanselän alueen. Kakkurilampi on osa Turkimusojan valuma-aluetta, joka sivuaa Hämeenkyrön taajamaa.
Lampi on 250 metriä pitkä, 100 metriä leveä ja sen pinta-ala on 2,1 hehtaaria. Se sijaitsee Ulvaanharjun jatkeella pitänomaisessa painaumassa ja sen rannat ovat soistunutta metsämaata. Vain suon länsipäässä on ojia, joita pitkin Kakkurilammen pintavedet valuvat Kuroonsuon kautta Järvenkylänjärveen. Lampi on asumaton, mutta sen eteläpuolelta ohittaa maantie lammen ja pohjoispuolelta kulkee kärrypolku nimeltään "Pirkanura".
Lampi kuuluu nimeään kantavaan Kakkurilammen moreenimuodostumaan, joka on jääkauden loppuvaiheen aikaan syntynyt reunamoreeni. Täällä moreenikerrostumat ovat harvinaisen paksut.
Järvi on piirretty näkyviin Hämeenkyrön pitäjänkartassa, jossa se oli asumaton ja laskuojaton suojärvi.
Hauron
Hauron oli muinaisessa Egyptissä palvottu alun perin kanaaninainen jumala. Kanaanilaisessa mytologiassa Hauron oli mahdollisesti Astarten poika. Häntä palvottiin ilmeisesti aavikolla kulkijoiden ja paimenten suojelijana, ja Egyptissä jumalaa kutsuttiinkin nimellä "voitokas paimen". Hauron mainitaan egyptiläisissä teksteissä keskivaltakunnan ajoilta lähtien, mutta egyptiläiseksi jumalaksi hänet omaksuttiin ilmeisesti uuden valtakunnan aikaan. Jostakin tuntemattomasta syystä Hauron yhdistettiin vahvasti Gizan sfinksiin, ja tälle rakennettiin kappeli sfinksin eteen uuden valtakunnan aikaan.
Taketti
Taketti on Pirkanmaalla Hämeenkyrössä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Mahnalanselän alueen. Taketti on osa Turkimusojan valuma-aluetta, joka sivuaa Hämeenkyrön taajamaa.
Järvi on 800 metriä pitkä, 250 metriä leveä ja sen pinta-ala on 16 hehtaaria. Se sijaitsee Ulvaanharjun jatkella pienessä notkossa, jonka etelärinteissä on soistuvaa metsämaata. Vain järven länsipäässä on rannan läheisyydessä peltomaata. Järveen laskee tulo-ojina muutama metsäoja ja järven itäpäässä sijaitsee luusua, josta lähteen kilometrin pituinen laskuoja Särkijärveen. Rantaviivaa on 2,2 kilometriä ja rannan tuntumaan on rakennettu 11 vapaa-ajan asuntoa ja kaksi kiinteää tilaa. Niille johtaa tiet Särkijärven kylästä tai etelän suunnalta Hämeenkankaantieltä eli yhdystieltä 13087. Järven eteläpuolella sijaitsee Hämeenkyrön lentokenttä.
Hämeenkyrön pitäjänkartan mukaan järvi oli 1840-luvulla asumaton, mutta sen rannalta oli raivattu yksi niitty. Sen mini kirjoitettiin kartassa "Taketinjärvi".
Elizabeth Deignan
Elizabeth Mary "Lizzie" Deignan o.s. Armitstead (s. 18. joulukuuta 1988 Otley, West Yorkshire) on englantilainen rata- ja maantiepyöräilijä.
Deignan aloitti maantiepyöräilyn ammattilaisuransa 2007. Hän saavutti Lontoon olympialaisissa 2012 hopeaa maantieajossa hävittyään loppukirissä Marianne Vosille. Hän voitti maantieajon maailmanmestaruuden Richmondissa 2015 oltuaan nopein kärkiryhmän loppukirissä. Lisäksi hän sai hopeaa joukkueaika-ajossa. Hän voitti maantiepyöräilyn maailmancupin kokonaiskilpailun 2014 ja 2015.
Deignan saavutti ratapyöräilyn MM-kilpailuissa kultaa joukkuetakaa-ajossa, hopeaa linja-ajossa ja pronssia pisteajossa 2009 sekä hopeaa ratapyöräilyn "moniottelussa" eli omniumissa ja joukkuetakaa-ajossa 2010.
Lähteet: Cycling Archives, Pro Cycling Stats
Heh
Heh (myös Hah) oli muinaisessa Egyptissä ikuisuuden ja päättymättömyyden henkilöitymä. Hehin hieroglyfimerkki tarkoitti "miljoonaa", ja Heh liittyi ajatukseen miljoonista vuosista. Hehin jumalpuolisoksi kuvattiin toisinaan Hehet. Egyptiläisessä mytologiassa Heh luettiin puolisonsa Hehetin kanssa Hermopoliin alkujumalkahdeksikko ogdoadiin.
Heh kuvattiin polvistuneena miehenä, jolla oli jumaluutta symboloiva parta ja peruukki. Hehin kumpaankin käteen kuvattiin palmunoksa, jotka kuvaavat ajanlaskua ja vuosia.Hehin kuvaa käytettiin amuleteissa jo vanhan valtakunnan aikana, ja erityisesti hänet kuvattiin faraon omaisuuteen toivottamaan ikuista elämää ja valtakautta. Esimerkiksi Tutankhamonin haudassa useat esineet oli merkitty Hehin kuvalla.
Hu (jumala)
Hu oli muinaisessa Egyptissä palvottu vallan jumala. Myytin mukaan Hu syntyi luojajumala Ran peniksestä tulleesta veripisarasta. Hu liittyykin vahvasti aurinkomytologiaan, mutta myös Memfiksen luomismyyttiin, jonka mukaan Ptah loi kaiken antamalla sille nimen. Hu kuvataan usein yhdessä tarkkanäköisyyden ja ymmärryksen jumalan Sian kanssa. Hu on liitetty myös tuonpuoleiseen pyramiditeksteistä alkaen.
AFC Cup
AFC Cup on vuosittain järjestettävä kilpailu aasialaisille jalkapalloseuroille. Turnaukseen osallistuu yhteensä 32 joukkuetta. Menestynein seura on kuwaitilainen Al Kuwait SC kolmella mestaruudella.
- Joukkueet arvotaan kahdeksaan neljän joukkueen lohkoihin.
- Samasta maasta ei voi tulla kahta joukkuetta samaan lohkoon
- Jokaisesta lohkosta kaksi parasta etenee 16 parhaan joukkoon.
- 16 parhaan joukosta 8 etenee jatkoon. Kierros pelataan yksiosaisena.
- Puolivälierät ja välierät pelataan kaksiosaisina.
- Finaali ratkaistaan kahden ottelun yhteistuloksella.
Shezmu
Shezmu (myös Shesemu) oli muinaisessa Egyptissä palvottu viinin ja oliiviöljyn puristamisen sekä teurastuksen ja tuhoamisen jumala. Shezmulla oli sekä positiivisia että negatiivisia aspekteja. Shezmu mainitaan jo vanhan valtakunnan aikana, ja pyramiditeksteissä tämän kerrotaan teurastavan ja keittävän jumalia, jotta farao saisi näiden voimat käyttöönsä. Uuden valtakunnan aikaan painotettiin enemmän Shezmun positiivisia puolia, kuten tämän roolia hajusteiden jumalana. Ptolemaiolaisella kaudella esimerkiksi Edfun ja Denderan temppeleiden hajusteiden valmistus- ja säilytyshuoneet oli pyhitetty Shezmulle.
Intian krikettimaajoukkue
Intian krikettimaajoukkue edustaa Intiaa kriketin maajoukkuekilpailuissa. Sitä hallinnoi vuonna 1927 perustettu "The Board of Control for Cricket in India".
Intia pelasi ensimmäisen "test matchinsa" eli viisipäiväisen maaottelun Englantia vastaan 1932. Ensimmäisen test match -voittonsa se saavutti Englantia vastaan 1952. Vuoden 2016 loppuun mennessä Intia on pelannut kaikkiaan 507 test match -ottelua, joista se on voittanut 136, hävinnyt 157 ja päätynyt kerran tasajuoksuihin. "Tasapeliin", eli käytännössä kesken, on jäänyt 213 ottelua.
Intialla on positiivinen ottelusaldo Bangladeshia (6 voittoa, ei tappioita), Zimbabwea (7 voittoa – 2 tappiota), Sri Lankaa (16–7) ja Uutta-Seelantia (21–10) vastaan. Se on hävinnyt suurimman osan ratkaisuun saakka pelatuista test matcheista Englantia (25–43), Länsi-Intian saaristoa (18–30), Australiaa (24–40), Pakistania (9–12) ja Etelä-Afrikkaa (10–13) vastaan.
Intia pelasi ensimmäisen yksipäiväisen maaottelunsa (eli pelimuodon, jossa kummallakin joukkueella on tavallisesti 50 syöttövuoroa, joissa jokaisessa kuusi syöttöä) Englantia vastaan 1974. Se on vuoden 2016 loppuun mennessä pelannut kaikkiaan 904 yhden päivän maaottelua. Niistä se on voittanut 457 ja hävinnyt 401. Tasajuoksuihin on päättynyt seitsemän ja ilman ratkaisua 39 ottelua. Kymmenestä suuresta krikettimaasta sillä on positiivinen ottelusaldo Bangladeshia, Zimbabwea, Sri Lankaa, Englantia ja Uutta-Seelantia vastaan.
Intia voitti yhden päivän pelimuodolla ratkaistavan maailmanmestaruuden 1983 kukistettuaan loppuottelussa Länsi-Intian saariston 43 juoksulla ja 2011, jolloin se ohitti finaalissa Sri Lankan juoksumäärän, kun Intialla olisi ollut vielä kuusi lyöjäparia ja kymmenen lyöntiä käytettävissä. MM-hopeaa Intia sai 2003 hävittyään loppuottelussa Australialle 125 juoksulla. Välierissä Intia hävisi 1987 Englannille, 1996 Sri Lankalle ja 2015 Australialle.
Intia pelasi ensimmäisen "Twenty20" -pelimuodon maaottelunsa, jossa kumpikin joukkue pelaa 20 syöttövuoroa (joissa jokaisessa on kuusi syöttöä), Etelä-Afrikkaa vastaan 2006. Se on vuoden 2016 loppuun mennessä pelannut kaikkiaan 78 maaottelua. Ratkaisuun päättyneistä otteluista se on voittanut 46 ja hävinnyt 29. Sillä on negatiivinen ottelusaldo vain Uutta-Seelantia (0 voittoa – 5 tappiota), Englantia (3–5) ja Länsi-Intian saaristoa (2–4) vastaan.
Intia voitti ICC World Twenty20 -turnauksen 2007 kukistettuaan loppuottelussa Pakistanin viidellä juoksulla. Vuonna 2014 Intia hävisi loppuottelussa Sri Lankalle, joka ohitti Intian juoksumäärän, kun Sri Lankalla olisi ollut vielä kuusi lyöjäparia ja 13 lyöntiä käytettävissä. Vuoden 2016 turnauksessa Intia selviytyi välieriin.
Intian Sachin Tendulkar on krikettihistorian eniten juoksuja lyönyt pelaaja sekä test matcheissa, 15 921, että yksipäiväisissä maaotteluissa, 18 426. Anil Kumble on "polttanut" Intian pelaajista eniten vastustajia syötöillään sekä test matcheissa, 619, että yhden päivän maaotteluissa, 334 .
Fenyyli-isosyanaatti
Fenyyli-isosyanaatti (CHNO) on aromaattisiin isosyanaatteihin kuuluva orgaaninen yhdiste. Yhdistettä käytetään orgaanisen kemian synteeseissä valmistettaessa muita kemikaaleja ja reagenssina analyyttisessä kemiassa.
Huoneenlämpötilassa fenyyli-isosyanaatti on väritöntä nestettä, jolla on voimakkaan pistävä haju. Yhdiste reagoi veden ja etanoliin kanssa, mutta liukenee muun muassa dietyylieetteriin, asetoniin, dimetyyliformamidiin, asetonitriiliin, bentseeniin ja tolueeniin. Fenyyli-isosyanaatti on hyvin reaktiivinen ja reagoi alkoholien kanssa karbamaateiksi, amiinien kanssa fenyyliureajohdannaisiksi, useiden nukleofiilien kanssa, dipolarrofiilien kanssa sykloadditiolla heterosyklisiksi yhdisteiksi ja reagoi myös monien organometalliyhdisteiden kanssa insertioreaktiolla. Kuumennettaessa fenyyli-isosyanaattia se voi muodostaa syklisen dimeerin eli difenyyliureuretidiinidionin tai niin ikään rengasrakenteisen fenyyli-isosyanaattitrimeerin.
Fenyyli-isosyanaatti on myrkyllistä ja ärsyttää voimakkaasti ihoa, silmiä ja hengitysteitä. Aine voi aiheuttaa syövytysvammoja joutuessaan kosketuksiin ihon tai silmien kanssa ja aiheuttaa voimakasta kyynelvuotoa. Hengitettynä aineelle altistumisesta voi seurata kurkkukipua, yskää, hengenahdistusta ja toistuva altistuminen voi johtaa astmaan.
Fenyyli-isosyanaattia valmistetaan aniliinin ja fosgeenin välisellä reaktiolla.
Fenyyli-isosyanaattia käytetään muiden orgaanisten yhdisteiden esimerkiksi lääkkeiden ja rikkaruohomyrkkyjen valmistamiseen. Siitä valmistettavia yhdisteitä ovat muun muassa fenuroni, pensykuroni, profaami, siduroni, tidiatsuroni, karbetamidi ja desmedifaami. Fenyyli-isosyanaattia käytetään myös analyyttisenä reagenssina alkoholien ja amiinien tunnistamiseen.
Dumbarton FC
Dumbarton Football Club on jalkapalloseura Dumbartonin kaupungista. Se pelaa Skotlannin toiseksi korkeimmalla sarjatasolla Skotlannin mestaruussarjassa. Seura on perustettu vuonna 1872 ollen näin Skotlannin neljänneksi vanhin jalkapalloseura. Seuran menestys ajoittui 1800-luvun loppupuolelle, jolloin se voitti kaksi Skotlannin mestaruutta vuosina 1891 ja 1892. Skotlannin cupin se on voittanut 18838.
Penguin Random House
Penguin Random House on Penguin Groupin ja Random Housen fuusiona vuonna 2013 syntynyt suuri kirjankustannuskonserni. Yhdysvalloissa kotipaikkaansa pitävän yrityksen omistavat yhdessä saksalainen Bertelsmann (53 %) ja brittiläisen Pearson PLC:n omistama Penguin Group (47 %).
Yritys työllistää runsaat 12 000 ihmistä viidellä mantereella. Penguin Random House -yhtiöön kuuluvia suurimpia yleiskustantamoja ovat Penguin Books, Random House ja Dorling Kindersley.
Kaikkiaan yhtiön alaisuudessa toimii 250 itsenäistä kustantamobrändiä, jotka yhdessä julkaisevat noin 15 000 uutuusnimikettä vuosittain. Niiden yhteiseen kirjoittajakuntaan kuuluu satoja maailman luetuimpia kirjailijoita ja yli 70 kirjallisuuden Nobel-palkinnon saajaa.
Yhdeksi suurkustantamon syntymisen syyksi on mainittu Amazon.com-verkkokirjakaupan kasvava valta-asema kirja-alalla.
Simone Stelzer
Simone Stelzer (s. 1. lokakuuta 1969 Wien), taiteilijanimeltään Simone, on itävaltalainen kevyen musiikin laulaja. Ensisijaisesti hän on profiloitunut iskelmämusiikin esittäjänä. Laulajanuransa ohella Simone on työskennellyt satunnaisesti elokuva- ja televisionäyttelijänä.
Simone Stelzer varttui Herzogenburgissa koillisessa Itävallassa. Hän aloitti laulajanuransa 15-vuotiaana Peter Panskyn yhtyeessä Peter Pan, joka menestyi vuonna 1985 Ö3-listalla singlellään "A Night in Hippodrome".
Läpimurtonsa Simone teki 1990, jolloin hän edusti Itävaltaa Eurovision laulukilpailussa kappaleella "Keine Mauern mehr" ja saavutti sijan 10. Simonen esikoisalbumi "Feuer im Vulkan" ilmestyi samana vuonna. Albumilta "Gute Reise, bon voyage ... " (1994) julkaistu single "Wahre Liebe" menestyi erinomaisesti. Vuonna 1996 julkaistiin albumi "Ich liebe Dich", joka sisältää eurodance-tyyliä ja iskelmää yhdistävää musiikkia.
Vuodesta 1997 alkaen Simonelle alkoivat tuottaa ja kirjoittaa musiikkia muun muassa Adam Schairer, Alfons Weindorf ja Bernd Meinunger: syntyi useita menestyskappaleita, kuten "Nimm mich einfach so wie früher in den Arm", "Verlier mein Herz nicht, wenn du gehst", "Die Frau im Zug", "Solang wir lieben", "Nachts geht die Sehnsucht durch die Stadt" ja "Die Nacht vor dir". Simone on laulanut myös duettoja, joista mainittakoon "Merci mon Amour" Uwe Bussen kanssa (2004), "Alles durch die Liebe" Bernhard Brinkin kanssa (2007) ja "Ich denk noch an dich" Charly Brunnerin kanssa (2012).
Vuonna 2009 Simone vaihtoi levy-yhtiötä Koch Universalista Sonyyn. Tuottajaksi tuli David Brandes. Albumi "Morgenrot" (2009) myi Itävallassa kultaa ja menestyi myös Saksan listoilla. Vuonna 2013 julkaistiin Simonen ja Charly Brunnerin duettoalbumi "Das kleine große Leben", kumpainenkin sai teoksesta Amadeus Award -palkinnon vuonna 2014.
Simone on näytellyt muun muassa elokuvissa "Fröhlich geschieden" ja "Fröhliche Chaoten" sekä television komediasarjassa "Tohuwabohu".
Simone avioitui 3. lokakuuta 2009 Alexander Kreisslin kanssa.
Luolalentely
Luolalentely on videopelien lajityyppi, jossa pelaaja ohjaa alusta kaksiulotteisessa luolassa. Alus noudattaa yleensä inertia- ja painovoimalakeja. Tunnettuja luolalentelypelejä ovat esimerkiksi "Gravitar", "Turboraketti", "Auts", "Wings 2" ja "Nano".
Luolalentelypelit ovat olleet erityisesti Suomessa suosittu genre pelikehittäjien keskuudessa. Juho Kuorikosken mukaan trendi alkoi vuonna 1992 Amigalle julkaistun "Turboraketin" myötä.
Tatenen
Tatenen (muinaisegyptin ""Kohonnut maa"") oli muinaisessa Egyptissä maan hedelmällisyyden jumala, jota palvottiin erityisesti Memfiksessä. Tatenen symboloi Benbenin tavoin alkumerestä noussutta kumpua, jolta luominen alkoi. Tätä kautta Tatenen yhdistyi myös vuosittain hedelmällisen lietteen paljastumiseen Niilin tulvan jälkeen. Ramessidikaudesta alkaen Tatenen yhdistettiin vahvasti luojajumala Ptahiin. Maanjumalana Tatenen yhdistettiin myös Gebiin, ja tämä saattoi symboloida koko Egyptin maata.
Tatenen kuvattiin hedelmällisyyden jumalten Osiriksen ja Hapyn tapaan vihreäihoisena miehenä. Hänen päähänsä kuvattiin pässin sarvet, auringonkehrä ja kaksoishöyhenkruunu.
Paulsaar
PaulSaar on Paulsaar Holdings SIA:n sähkötupakkamerkki.
PaulSaar on nykyään Pohjois-Euroopan alueella myydyin sähkötupakkamerkki ja Suomessa se on erityisen suosittu.
PaulSaar-merkki on perustettu Paula Saarinivan muistoa kunnioittaen. Paula Saariniva menehtyi 2010 keuhkosyöpään. Hän ei päässyt irti tupakasta, vaikka yritti sitä lukuisia kertoja.
Tuotteen myynti alkoi vuonna 2011 Suomessa. Se on suunnattu tupakoitsijoille, jotka pyrkivät eroon tupakoinnista. Sähkötupakasta tehtyjen vähäisten tutkimusten vuoksi sen markkinointi kuitenkin kiellettiin nopeasti ja sitä alettiin rinnastamaan tavallisiin savukkeisiin. PaulSaar-tuotemerkki rupesi leviämään myös muihin Pohjois-Euroopan maihin. Yhtiön toiminta siirtyi tiukan sääntelyn vuoksi pois Suomesta.
Tuotetta tuo maahan nykyisin itsenäinen maahantuoja, PaulSaar Oy, joka ei toimi SIA PaulSaar Holdingsin alaisuudessa, vaan on täysin itsenäinen toimija.
PaulSaar-sähkötupakkaa on Suomessa saatavilla ainoastaan nikotiinittomana. Nikotiininesteet vaatisivat lääkeaineluvat eikä tällaisia ole yksikään toimija Suomessa hakenut.
www.paulsaar.com
Heinijärvi (Hämeenkyrö)
Heinijärvi on Pirkanmaalla Hämeenkyrön Heinijärvellä Kokemäenjoen vesistössä oleva järvi, joka kuuluu Ikaalisten reitin valuma-alueen Mahnalanselän alueeseen. Heinijärvi on Myllyojan valuma-alueen pääjärvi.
Järvi on 1,1 kilometriä pitkä, 550 metriä leveä ja sen pinta-ala on 48 hehtaaria. Järvi on lähes kokonaan peltomaiden ympäröimää. Rantoja, joita on 3,4 kilometriä, kiertää vyöhykkeenä yhtenäinen suoja-alue. Siihen laskee muutama pelto-oja sekä Kirvesjärven laskuoja. Luusua sijaitsee etelärannassa ja siitä lähtee kuivatetun Vähäjärven poikki kaivettu oja. Myllyojan alku syntyy Vähäjärvellä yhteen kerätyistä ojista. Järven ympäristössä on runsaasti asutusta. Yhdystiet 13123 ja 2621 risteävät järven itäpuolella.
Heinijärven vesi sisältää lievästi kohonneita ravintoainepitoisuuksia ja vesi on hieman humuspitoista. Järvi on lievästi rehevöitynyt. Veden happamuusaste on pH-lukuna 7−8 eli se on hieman emäksinen.
Heinijärveen laskeviin ojiin ollaan suunnittelemassa laskeutusaltaita. Niiden tarkoituksena on vähentä kiintoaineksen kulkeutumista ja veden mukana kulkeutuvan ravinnekuormituksen vaikutuksia alajuoksun vesistöihin.
Kalmbergin kartastossa järven nimi kirjoitettiin "Isojärvi" erotukseksi se eteläpuolella sijainneelle "Wähäjärvelle", joka on nykyään kuivatettu Vähäjärven suoksi. Itäpuolinen kylä oli kuitenkin nimeltään "Heinijärvi by". Samat nimitykset toistuivat Hämeenkyrön pitäjänkartassa, johon Kalmbergin kartastokin perustuu.
Järvi ja sen ympäristö on toiminut hyvänä elinympäristönä keskiaikaiselle väestölle, koska siellä kehitys johti suuriin Herttualan ja Heinäjärven kyliin, joilla oli paljon peltomaata ja runsaasti niittyjä järven ympäristössä. 1800-luvun kartoissa seutu oli metsätöntä useiden kilometrien laajuisena. Myllyojaan on sen vuolaimpaan kohtaa merkitty Kalmbergin kartassa kolme myllyä.
Rakastaja – vihdoinkin
Rakastaja - vihdoinkin () on "Mustan tikarin veljeskunta" -kirjasarjan yhdestoista osa, jonka on kirjoittanut J. R. Ward (eli Jessica Bird). Kirja julkaistiin englanniksi vuonna 2013, ja se ilmestyi suomeksi samana vuonna. Kirja kertoo Blaylockin ja Qhuinnin tarinan.
Blay ja Qhuinn kiertävät toisiaan kuin kissa kuumaa puuroa. Vampyyrien maailmassa ei ole soveliasta, että kaksi saman sukupuolen edustajaa rakastuvat toisiinsa. Qhuinnin perhe on kieltänyt poikansa jo kauan ennen kuin tämä edes löysi tiensä Veljeskuntaan ja nyt hänen kunniatehtävänään on toimia John Matthewn henkivartijana. Sotureiden välit uhkaavat tulehtua tunteiden sekamelskassa samalla kun kuvioihin palaa vanha tuttu.
Major League Baseball -kausi 1943
Major League Baseball -kauden 1943 päätteeksi pelatussa World Series -ottelusarjassa kohtasivat St. Louis Cardinals ja New York Yankees. Yhdestoista MLB:n All-Star -ottelu pelattiin Shibe Parkilla, Philadelphiassa, PA, 13. heinäkuuta 1943. AL voitti ottelun juoksuin 5–3.
Aker (jumala)
Aker tai monikossa Akeru oli muinaisessa Egyptissä palvottu leijonana kuvattu maan jumala. Aker on ilmeisesti hyvin vanha jumala, jonka ympärille ei kuitenkaan koskaan rakentunut jumalkulttia. Aker mainitaan jo vanhan valtakunnan pyramiditeksteissä, joissa tämän sanotaan avaavan maan, niin että farao voi matkustaa manalaan. Sekä vanhan että uuden valtakunnan maagisissa teksteissä Akerin sanotaan suojelevan faraota käärmeilä, etenkin suurelta Apophis-käärmeeltä. Ilmeisesti kansanuskossakin Akerin merkitys oli nimenomaan myrkyiltä ja käärmeiltä
Vanhimmissa kuvissa Aker kuvataan maakumpuina, joilla on ihmisen päät. Yleisimmin jumala kuitenkin kuvattiin myöhemmin kahtena seläkkäin istuvana leijonana.
Thomas Wulff
Thomas Wulff (s. 24. elokuuta 1953 Helsinki) on suomenruotsalainen kirjailija.
Filosofian maisteri Wulff työskenteli "Fågel Fenix" -lehden päätoimittajana 1975-1976. Hän oli Finlands Svenska Författareföreningenin puheenjohtaja 1998-2007.
Wulff julkaisi esikoisrunokoelmansa "Månsten" vuonna 1973, mutta on kirjoittanut myös muun muassa proosaa, esseitä ja näytelmiä. Ivar Lassyn elämänvaiheet ovat pohjana Wulffin romaanitrilogialle "En hjälte för vår tid" (2006), "Med bästa vilja i världen" (2012) ja "Otack är världens lön" (2017).
Tiilentekijän merkki
Tiilentekijän merkeillä tarkoitetaan keskiaikaisten tiilimestareiden käyttämiä puumerkkejä, joilla nämä signeerasivat tuotantonsa. Merkit ovat yksinkertaisia kuvia, jotka esittävät työkaluja tai geometrisia taikamerkkejä. Merkit saattavat juontua katolisten pyhimysten attribuuteista, tunnuksista, ja ne saattavat viitata tiilentekijöiden nimiin. Esimerkiksi Peter-niminen tiilentekijä olisi voinut käyttää merkkinään Pyhän Pietarin tunnusta, avainta.
Suomessa merkattuja tiiliä löytyy esimerkiksi Turun tuomiokirkon Kaikkien Pyhien kappelin seinästä. Ilmeisesti merkkejä on alettu käyttää Suomessa 1400-luvun jälkipuoliskolla.
HMS Veronica (1915)
HMS Veronica (viirinumerot T87 ja T67) oli Britannian Kuninkaallisen laivaston vuonna 1915 valmistunut Acacia-luokan sluuppi, joka palveli ensimmäisessä maailmansodassa.
Alus tilattiin Port Glasgow'sta Dunlop Bremner and Companyltä. Sen köli laskettiin tammikuussa 1915 ja alus laskettiin vesille 27. toukokuuta. Alus valmistui elokuussa.
Alus kuului 19. syyskuuta 1920 alkaen Britannian kuninkaallisen laivaston Uuden Seelannin divisioonaan, missä se oli 24. helmikuuta 1934 saakka. Alus teki purjehduksia ja vieraili Uuden Seelannin satamissa osallistuen erilaisiin tilaisuuksiin. Lisäksi alus teki vuosittain purjehduksen Tyynellämerellä, jolloin se vieraili Tyynenmeren saarilla yhdessä sisaraluksensa "HMS Laburnumin" kanssa.
Alus avusti vuoden 1931 Hawkenlahden maanjäristysalueen eloonjääneitä. Se kiinnittyi Port Arthuriin ainoastaan kolme tuntia ennen maanjäristystä ja alus lähetti "HMS Dunedinin" ja "HMS Diomeden" välittämän hätäkutsun Aucklandiin. Aluksen pohja tarkastettiin telakalla mahdollisten maanjäristyksen aiheuttamien vaurioiden vuoksi.
Alus lähti 24. helmikuuta 1934 Aucklandista Chathamiin, jossa se poistettiin palveluksesta. Alus myytiin romutettavaksi 22. helmikuuta 1935 John Cashmore Limitedille ja se romutettiin Walesissa Newportissa vielä samana vuonna.
Third Lanark AC
Third Lanark Athletic Club on entinen skotlantilainen jalkapalloseura. Seura perustettiin vuonna 1872. Vuonna 1904 seura voitti Skotlannin mestaruuden. Skotlannin cupin se voitti 1889 ja 1905. Third Lanark lakkautettiin 1967.
Lanarkshiren 3. kiväärirykmentin jäsenet perustivat Third Lanarkshire Rifle Volunteersin vuonna 1872. He olivat nähneet Skotlannin ja Englannin välisen maaottelun hieman aikaisemmin, josta innostuneena perustivat uuden seuran. Vuonna 1889 Third Lanark voitti ensimmäisen kerran Skotlannin cupin. Finaalissa se voitti Celticin, joka tunnetaan "lumifinaalina" (): kentällä oli lunta nilkan korkeudelle asti, mutta tuomari päätti, että ottelu pelataan kuitenkin. Third Lanark voitti ottelun 3–0. Ottelu määrättiin pelattavaksi uudestaan, mutta Third Lanark voitti uusintaottelun 2–1 ja voitti näin historiansa ensimmäisen Skotlannin Cupin. Vuonna 1903 nimeksi vaihdettiin Third Lanark Athletic Club. Vuonna 1904 joukkue voitti historiansa ainoan Skotlannin mestaruuden. Samana vuonna seura muutti uudelle stadionille New Cathkin Parkiin. Seuraavana vuonna seura voitti toistamiseen Skotlannin cupin voittaen loppuottelussa Rangersin 3–1. Third Lanark pelasi viimeisen ottelunsa 28. huhtikuuta 1967 Dumbartonia vastaan. Lakkauttaminen johtui rahaongelmista.
Eleonoora Kastilialainen
Eleonoora Kastilialainen (1241 – 28. marraskuuta 1290) oli Englannin kuninkaan Edvard I:n kuningatarpuoliso ja Ponthieun kreivitär.
Eleonoora syntyi Burgosin kaupungissa Kastiliassa vuonna 1241. Hänen vanhempansa olivat Kastilian ja Leónin kuningas Ferdinand III ja Ponthieun kreivitär Jeanne de Dammartin. Eleonoora ja Englannin kuninkaan Henrik III:n poika Edvard vihittiin aviolittoon vuonna 1254. Edvard nousi kuninkaaksi isänsä kuoleman jälkeen vuonna 1272, jolloin Eleonoorasta tuli kuningatarpuoliso.
Eleonoora ja Edvard osallistuivat kahdeksanteen ristiretkeen, jonka aikana Edvardia vastaan tehtiin salamurhayritys Akkon kaupungissa. Eleonooran kerrotaan pelastaneen miehensä hengen imemällä myrkyn pois hänen haavastaan, mutta tarina on luultavimmin sepitetty.
Eleonooran kuoleman jälkeen vuonna 1290 Edvard määräsi kaksitoista Eleonooran ristiä pystytettäviksi Lincolnin ja Charing Crossin väliselle reitille. Kolme ristiä on säilynyt nykyaikaan.
Bosnia ja Hertsegovina yleisurheilun maailmanmestaruuskilpailuissa
Bosnia ja Hertsegovina on saavuttanut yleisurheilun MM-kilpailuissa yhden mitalin, kun Pekingissä 2015 Amel Tuka juoksi 800 metrillä pronssille.
Jayson Megna
Jayson Megna (s. 1. helmikuuta 1990) on yhdysvaltalainen jääkiekkoilija, joka pelaa NHL-seura Washington Capitalsin organisaatiossa.
Megna liittyi Pittsburgh Penguinsin harjoitusleirille ja teki 1. elokuuta 2012 joukkueen kanssa kaksisuuntaisen tulokassopimuksen. Kaudella 2013–2014 Megna kutsuttiin 24. lokakuuta 2013 ensimmäisen kerran farmiseura Wilkes-Barre/Scranton Penguinsista. Hän teki debyyttinsä NHL:ssä seuraavana päivänä 25. lokakuuta New York Islandersia vastaan. Ensimmäisen pisteensä hän teki syöttäessään maalin 28. lokakuuta 2013 ottelussa Carolina Hurricanesia vastaan.
1. heinäkuuta 2015 Megna jätti Penguinsin organisaation siirtyessään vapaana agenttina yhden vuoden kaksisuuntaisella sopimuksella New York Rangersiin.
Megnan pikkuveli Jaycob on Anaheim Ducksin seitsemännen kierroksen varaus .
Mäntypeukaloinen
Mäntypeukaloinen ("Campylorhynchus megalopterus") on peukaloisten heimoon kuuluva varpuslintu.
Mäntypeukaloista tavataan Meksikossa, ja sen levinneisyysalueen pinta-ala on noin 77 700 km. Lajin kannankehitys on vakaa, ja se on luokiteltu elinvoimaiseksi.
Viiruselkäpeukaloinen
Viiruselkäpeukaloinen ("Campylorhynchus nuchalis") on peukaloisten heimoon kuuluva varpuslintu.
Viiruselkäpeukaloista tavataan Kolumbiassa ja Venezuelassa, ja sen levinneisyysalueen pinta-ala on noin 507 000 km. Lajia on kuvattu yleiseksi ja sen kannankehitys on vakaa. Se on luokiteltu elinvoimaiseksi.
Piilopeukaloinen
Piilopeukaloinen ("Campylorhynchus fasciatus") on peukaloisten heimoon kuuluva varpuslintu.
Piilopeukaloista tavataan Ecuadorissa ja Perussa, ja sen levinneisyysalueen pinta-ala on noin 123 000 km. Lajia on kuvattu yleiseksi ja sen kannankehitys on vakaa. Se on luokiteltu elinvoimaiseksi.
Isopeukaloinen
Isopeukaloinen ("Campylorhynchus chiapensis") on peukaloisten heimoon kuuluva varpuslintu.
Isopeukaloista tavataan Meksikossa, ja sen levinneisyysalueen pinta-ala on noin 6 100 km. Lajin populaatioksi on arvioitu 20 000–49 999 yksilöä ja sen kannankehitys on vakaa. Se on luokiteltu elinvoimaiseksi.
Jaycob Megna
Jaycob Megna (s. 10. joulukuuta 1992) on yhdysvaltalainen jääkiekkoilija, joka pelaa Anaheim Ducksin organisaatiossa. Hän on Anaheimin seitsemännen kierroksen varaus .
Megna pelasi NCAA:ssa Nebraska-Omaha Mavericksin paidassa, jossa hän teki kolmen kauden aikana pelaamissaan 105 pelissä neljä maalia sekä 18 syöttöpistettä eli yhteensä 22 tehopistettä. Lisäksi hänelle kertyi 40 rangaistusminuuttia.
4. huhtikuuta 2014 Megna päätti siirtyä ennen viimeistä yliopistovuottaan kolmen vuoden mittaisella tulokassopimuksella Anaheim Ducksiin.
Megnan isoveli Jayson pelaa keskushyökkääjänä New York Rangersin organisaatiossa.
Tyrannipeukaloinen
Tyrannipeukaloinen ("Campylorhynchus griseus") on peukaloisten heimoon kuuluva varpuslintu.
Tyrannipeukaloista tavataan Brasiliassa, Kolumbiassa, Guyanassa ja Venezuelassa, ja sen levinneisyysalueen pinta-ala on noin 904 000 km. Lajia on kuvatu yleiseksi ja sen kannankehitys on vakaa. Se on luokiteltu elinvoimaiseksi.
Kauluspeukaloinen
Kauluspeukaloinen ("Campylorhynchus rufinucha") on peukaloisten heimoon kuuluva varpuslintu.
Kauluspeukaloista tavataan Costa Ricassa, El Salvadorissa, Guatemalassa, Hondurasissa, Meksikossa ja Nicaraguassa, ja sen levinneisyysalueen pinta-ala on noin 219 000 km. Lajin populaatioksi on arvioitu 50 000–499 999 yksilöä ja sen kannankehitys on vakaa. Se on luokiteltu elinvoimaiseksi.
Täpläpeukaloinen
Täpläpeukaloinen ("Campylorhynchus gularis") on peukaloisten heimoon kuuluva varpuslintu.
Täpläpeukaloista tavataan Meksikossa ja sen levinneisyysalueen pinta-ala on noin 235 000 km. Lajin populaatioksi on arvioitu 50 000–499 999 yksilöä ja sen kannankehitys on vakaa. Se on luokiteltu elinvoimaiseksi.
Helmipeukaloinen
Helmipeukaloinen ("Campylorhynchus jocosus") on peukaloisten heimoon kuuluva varpuslintu.
Helmipeukaloista tavataan Meksikossa ja sen levinneisyysalueen pinta-ala on noin 72 600 km. Lajin populaatioksi on arvioitu 20 000–49 999 yksilöä ja sen kannankehitys on vakaa. Se on luokiteltu elinvoimaiseksi.
Jukataninpeukaloinen
Jukataninpeukaloinen ("Campylorhynchus yucatanicus") on peukaloisten heimoon kuuluva varpuslintu.
Jukataninpeukaloista tavataan Meksikossa Jukatanin niemimaalla ja sen levinneisyysalueen pinta-ala on noin 9 700 km. Lajin populaatioksi on arvioitu 20 000–49 999 yksilöä ja sen kannankehitys on vakaa. Se on kuitenkin luokiteltu silmälläpidettäväksi, koska sen levinneisyysalue on pieni ja koska sen elinympäristöt ovat uhattuna.
Rastaspeukaloinen
Rastaspeukaloinen ("Campylorhynchus turdinus") on peukaloisten heimoon kuuluva varpuslintu.
Rastaspeukaloista tavataan Argentiinassa, Boliviassa, Brasiliassa, Kolumbiassa, Ecuadorissa, Paraguayssa ja Perussa, ja sen levinneisyysalueen pinta-ala on noin 4 440 000 km. Lajia on kuvattu yleiseksi, ja se on luokiteltu elinvoimaiseksi.
Vare (ainejärjestö)
Vare ry on Turun yliopiston arkeologian opiskelijoiden ainejärjestö. Vare ry ajaa opiskelijoiden etua yliopisto-organisaatiossa. Lisäksi se järjestää jäsenilleen monipuolista vapaa-ajan toimintaa ja julkaisee Varelia-lehteä. Vare ry on Turun yliopiston ylioppilaskunnan (TYY) yhteisöjäsen.
Vare ry on perustettu vuonna 1962, ennen arkeologian oppiaineen perustamista.
Kirvesjärvi (Hämeenkyrö)
Kirvesjärvi on Pirkanmaalla Hämeenkyrössä Kokemäenjoen vesistössä oleva järvi, joka kuuluu Ikaalisten reitin valuma-alueen Mahnalanselän alueeseen. Kirvesjärvi kuuluu siinä Myllyojan valuma-alueeseen.
Järvi on 300 metriä pitkä, 100 metriä leveä ja sen pinta-ala on 2,2 hehtaaria. Järveen laskee vain yksi pelto-oja, mutta rannat viettävät järveen laajalta alueelta. Ympäristössä on puoliksi peltomaata ja metsämaata. Luusua sijaitsee eteläpäässä, josta lähtee 2,3 kilometriä pitkä laskuoja virtaamaan vuoroin pelto-ojana ja metsäojana Heinijärven Kirveslahteen. Rannassa on maatila ja kaksi vapaa-ajan asuntoa, joille johtaa tiet yhdystieltä 13117.
Kalmbergin kartastossa järveä ei ole piirretty näkyviin, mutta Hämeenkyrön pitäjän kartassa, johon Kalmbergin kartastokin perustuu, järvi näkyy "Kirvusjärven" nimisenä. Myös järven laskuoja näkyy tässä kartassa.
Tuija Kokkonen
Tuija Kokkonen on suomalainen näytelmäkirjailja, ohjaaja ja tutkija.
Kokkonen on työskennellyt muun muassa Kajaanin kaupunginteatterissa ja dramaturgian opettajana. Hänen ohjaamansa ja yhdessä työryhmän kanssa työstämä kolmiosainen produktio "Valuma-alue - muistioita vapaudesta" esitettiin Kiasma-teatterissa 1999-2003. Kokkonen on kirjoittanut myös kuunnelmia.
Haukijärvi (Hämeenkyrö, Haukijärvi)
Haukijärvi on Pirkanmaalla Hämeenkyrössä Kokemäenjoen vesistössä oleva järvi, joka kuuluu Ikaalisten reitin valuma-alueen Mahnalanselän alueeseen. Haukijärvi kuuluu siinä Myllyojan valuma-alueeseen.
Järvi on 500 metriä pitkä, 180 metriä leveä ja sen pinta-ala on 6,4 hehtaaria. Järvi sijaitsee peltomaiseman keskellä. Lähellä on kuitenkin kaksi metsikköä ja pohjoispuolella suuri maatila. Järveen laskee tulo-oja Parilanjärvestä. Järvestä lähtee 6 kilometriä pitkä laskuoja koilliseen, joka päättyy kuivatettuun Vähäjärveen. Siellä se yhtyy muiden ojien kanssa Myllyojaan, joka laskee Kirkkojärven eteläpäässä Telilahteen. Tilan lisäksi rannalla on vain kolme pientä vapaa-ajan asuntoa. Niille johtaa tiet läheisiltä maatiloilta. Järven ohi länsipuolelta kulkee seututie 249 noin 100 metrin etäisyydeltä. Järvi näkyy tälle tielle.
Hämeenkyrön pitäjänkartassa 1800-luvulta sekä järvi että kylä näkyvät "Haukijärven" nimisinä.
Sándor Puhl
Sándor Puhl (s. 14. heinäkuuta 1955 Miskolc) on unkarilainen entinen jalkapallotuomari. Hän toimi kansainvälisen jalkapalloliiton FIFA:n virallisena tuomarina vuosina 1988–2000. Siviiliammatiltaan Puhl on johtaja.
Puhl tunnetaan parhaiten siitä, että hän tuomitsi vuoden 1994 MM-kilpailuiden loppuottelun Brasilian ja Italian välillä. Noissa kisoissa hän tuomitsi myös kolme muuta ottelua. Mestarien liigan finaalin Puhl tuomitsi vuonna 1997 ja UEFA Cupin finaalin ensimmäisen osan vuonna 1993. Kotimaansa pääsarjan OTP Bank Ligan tuomarina Puhl toimi vuosina 1984–2000.
Puhl ei ole erityisen suosittu Espanjassa, sillä häneltä jäi vuoden 1994 MM-kilpailuiden puolivälierässä huomaamatta Italian Mauro Tassottin tönäisy kyynärpäällä Espanjan Luis Enriquen kasvoihin, tilanteessa, jossa Enriquen nenä murtui. Tassotti sai kuitenkin myöhemmin FIFA:lta kahdeksan ottelun pannan.
Tuomariuransa jälkeen Puhl on toiminut Unkarin jalkapalloliiton varapuheenjohtajana, jalkapallokommentaattorina, tuomarinohjaajana ja FIFA:n tuomaritarkkailijana.
Karl Escherich
Karl Escherich (1871–1951) oli saksalainen hyönteistieteilijä. Hän oli Münchenin yliopiston sovelletun eläintieteen professori vuodesta 1914, ja tuona vuonna hän perusti Deutsche Gesellschaft für angewandte Entomologie -seuran. Hän julkaisi ainakin teoksen "Die Forstinsekten Mitteleuropas", omaelämäkerran "Lebend und Forschen" ja tutkimuksia metsähyönteisistä, näiden torjunnasta, muurahaisista ja termiiteistä. Hän oli sovelletun hyönteistieteen uranuurtajia.
KickassTorrents
KickassTorrents (lyhennettynä KAT) on BitTorrent-seurantapalvelin. Kickass Torrentsista on noussut maailman suosituin torrent-sivusto sen jälkeen, kun The Pirate Bay -sivusto joutui toistuvasti vaihtamaan verkko-osoitettaan.
Maaliskuusta 2013 sivusto on ollut operaattoreiden estämänä Yhdistyneessä kuningaskunnassa.
Huhtikuussa 2016 markkinaoikeuden päätöksellä Anvia, DNA, Elisa, Kaisanet, Lounea, MPY Palvelut ja Sonera määrättiin estämään asiakkailtaan pääsy sivustolle.
Heinäkuussa 2016 Puolan poliisi pidätti sivuston omistajan, Artem Vaulinin, kun Apple oli luovuttanut hänen iCloud -tilinsä tietoja viranomaisille. Näin myös sivuston päädomain, sekä lukuisia muita domaineja suljettiin. Häntä odottaa Yhdysvalloissa kovat tuomiot mm. tekijänoikeusrikkomuksista ja rahanpesusta.
Sivuston varsinaista toimintaa on kuitenkin käytännössä mahdoton lopettaa, sillä uusia verkko-osoitteita, välityspalvelimia ja peilipalvelimia (mirroreita) tulee koko ajan lisää.
Baquba
Baquba (; arameaksi ܒܰܩܽܘܒܰܐ Baʿqūba) on Irakin itäosan Diyalan kuvernoraatin keskuskaupunki. Se sijaitsee linnuntietä noin 55 kilometriä Bagdadin keskustasta pohjoiseen. Baquban piirikunnan väkiluvuksi arvioitiin vuonna 2013 noin 410 000 (36 % koko maakunnan 1,134 miljoonasta asukkasta). Vuonna 2003 kaupungin väkiluvuksi arvioitiin 160 000.
Kaupungin nimi juontuu ’Jaakobin huonetta’ tarkoittavista aramean kielen sanoista "Bāya ʿqūbā". Nykyisen kaupungin paikalla oli asutusta jo ennen islamin aikaa. Abbasidikalifaatin (750–1258) aikaan kaupunki oli vauras ja tunnettu taateli- ja hedelmätarhoistaan; kaupunkia ympäröi ravinteikas, monien kyläyhteisöjen asuttama maaperä.
Baquba sijaitsee Diyalajoen varrella, muinaisen idästä Bagdadiin johtavan silkki- ja maustekauppareitin varrella. Ensimmäisen maailmansodan aikana monet assyyrialaiset kristityt hakivat suojaa kaupungista. Nykyään Bagdadista Iraniin johtava valtatie ja rautatie kulkee kaupungin kautta.
Parilanjärvi
Parilanjärvi on Pirkanmaalla Hämeenkyrössä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Mahnalanselän alueen. Parilanjärvi kuuluu Myllyojan valuma-alueeseen.
Järvi on 850 metriä pitkä, 400 metriä leveä ja sen pinta-ala on 25 hehtaaria. Se sijaitsee kallioruhjeesta syntyneessä painaumassa, jonka rinteet on raivattu peltomaaksi. Vain eteläranta on metsämaastoa. Järveen laskee muutama pelto- ja metsäoja. Suurin osa vedestä tulee kuitenkin tulo-ojasta, joka laskee siihen Kuolemaisjärvestä tulevia vesiä. Järven luusua on itäpäässä ja sieltä lähtee puoli kilometriä pitkä laskuoja, joka alittaa seututien 249 matkallaan Haukijärveen. Järvenrantoja on 2,4 kilometriä ja ne ovat lähes kaikki soistuneita. Järven ympäristö on hyvin asuttua, mutta järven rannoilla ei ole rakennuksia. Rantaan johtaa yksi kärrypolku.
Perttun talon pelloilta on tehty joitakin irtolöytöjä, joiden perusteella järven rannalla arvellaan olleen kivikautinen asuinpaikka. Löytäpaikka on nykyään kauempana järven rannasta. Löytöjä olivat kivinen kourutaltta ja kvartsi-iskoksia.
Parilanjärven vedenpintaa on aikoinaan laskettu. Vuonna 1824 on jätetty asiassa ensimmäinen hakemus. Vuonna 1849 talollisen Parri Isaak Mattsson on jättänyt myös hakemuksen, koska hän sai silloin luvan laskea "Parilajärvi". Järvenlaskun aikataulua ei tarkkaan tunneta, mutta vedenpintaa on selvästi alennettu. Kalmbergin kartaston mukaan järvi näyttäisi kuitenkin olevan yhtä suuri kuin nykyään ja sillä oli kartassa sama nimi kuin Mattsonin hakemuksessakin.
HMS Rockrose (K51)
HMS Rockrose (viirinumero K51) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.
Alus tilattiin 21. syyskuuta 1939 Bristolista Charles Hill and Sonsilta. Sen köli laskettiin 28. lokakuuta 1940 ja alus laskettiin vesille 26. heinäkuuta 1941. Alus valmistui 4. marraskuuta.
Alus myytiin 4. lokakuuta 1947 Etelä-Afrikalle, joka nimesi sen "HMSAS Proteaksi". Alus muutettiin tutkimusalukseksi ja se romutettiin 1967.
HMS Saxifrage (K04)
HMS Saxifrage (viirinumero K04) oli Britannian Kuninkaallisen laivaston vuonna 1942 valmistunut Flower-luokan korvetti, joka palveli toisessa maailmansodassa.
Alus tilattiin 21. syyskuuta 1939 Bristolista Charles Hill and Sonsilta. Sen köli laskettiin 1. helmikuuta 1941 ja alus laskettiin vesille 24. lokakuuta. Alus valmistui 6. helmikuuta 1942.
Alus myytiin 1947 Norjalle, joka liitti sen laivastoonsa nimellä "KNM Polarfront".
Kyllikki Tapola
Elli Kyllikki Tapola (o.s. Marjamäki, 8. marraskuuta 1933 Kankaanpää – 19. syyskuuta 2018 Tampere) oli suomalainen yritysjohtaja ja lihanjalostusyhtiö Tapolan pitkäaikainen hallituksen puheenjohtaja ja hallituksen jäsen. Kyllikki Tapola tunnetaan ”mustanmakkaran äitinä”.
Tapola-yhtiö perustettiin vuonna 1953, ja Kyllikki Tapola oli alusta lähtien mukana miehensä Martti Tapolan kanssa. Kyllikki Tapola on saanut elämäntyöstään useita yrittäjyyspalkintoja, muun muassa yrittäjäristin timanttiristi 50 vuoden urasta yrittäjänä 2008. Hänelle myönnettiin vuonna 2015 Tampereen palkinto, jonka palkintoperusteluiden mukaan Kyllikki Tapolalla on ollut merkittävä osuus Tapola-yhtiön brändin kehittämisessä ja koko Tampereen elinkeinoelämässä.
Kyllikki Tapolalla on puolisonsa Martin kanssa lapset Mervi (s. 1954) ja Jarmo (s. 1956).
HMS Spiraea (K08)
HMS Spiraea (viirinumero K08) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.
Alus tilattiin 21. syyskuuta 1939 Glasgow'sta A. & J. Inglisiltä. Sen köli laskettiin 31. toukokuuta 1940 ja alus laskettiin vesille 31. lokakuuta. Alus valmistui 22. helmikuuta 1941.
Alus myytiin 1948 ja uusi omistaja nimesi sen "Thessalonikaksi".
HMS Starwort (K20)
HMS Starwort (viirinumero K20) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.
Alus tilattiin 21. syyskuuta 1939 Glasgow'sta A. & J. Inglisiltä. Sen köli laskettiin 11. kesäkuuta 1940 ja alus laskettiin vesille 12. helmikuuta 1941. Alus valmistui 26. huhtikuuta.
Alus myytiin 1948 ja uusi omistaja nimesi aluksen "Southern Broomiksi".
HMS Sundew (K57)
HMS Sundew (viirinumero K57) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.
Alus tilattiin 21. syyskuuta 1939 Aberdeenista J. Lewis and Sonsilta. Sen köli laskettiin 4. marraskuuta 1940 telakkanumerolla 155 ja alus laskettiin vesille 28. toukokuuta 1941. Alus valmistui 19. syyskuuta.
Alus luovutettiin 1942 Ranskan pakolaishallitukselle, joka liitti sen Vapaan Ranskan laivastoon nimellä "FNFL Roselys". Alus palautettiin 1947. Alus myytiin 23. lokakuuta 1947 uuden omistajan nimetessä sen "Setter II":ksi. Alus saapui romutettavaksi Trooniin toukokuussa 1948.
HMS Violet (K35)
HMS Violet (viirinumero K35) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.
Alus tilattiin 21. syyskuuta 1939 Renfrew’sta W. Simons and Companyltä. Sen köli laskettiin 21. maaliskuuta 1940 ja alus laskettiin vesille 30. joulukuuta. Alus valmistui 3. helmikuuta 1941.
Alus myytiin 1947 ja uusi omistaja nimesi sen "La Agueraksi". Vuonna 1949 alus nimettiin "La Gueraksi"
HMS Woodruff (K53)
HMS Woodruff (viirinumero K53) oli Britannian Kuninkaallisen laivaston vuonna 1941 valmistunut Flower-luokan korvetti, joka palveli toisessa maailmansodassa.
Alus tilattiin 21. syyskuuta 1939 Renfrew'sta W. Simons and Companyltä. Sen köli laskettiin 29. huhtikuuta 1940 ja alus laskettiin vesille 28. helmikuuta 1941. Alus valmistui 7. huhtikuuta.
Alus myytiin 1948 ja uusi omistaja nimesi sen "Southern Lupiniksi". Alus romutettiin marraskuussa 1959 Odensessa.
Friedrich von Esmarch
Friedrich von Esmarch (1823–1908) oli saksalainen lääkäri. Hän keksi mm. keinotekoisen verettömyyden, joka aikaansaadaan siten, että kumisiteellä (ns. Esmarchin siteellä) keskeytetään verenkierto leikkauksen ajaksi, ajetaan raajasta veri pois, jolloin raajaan voidaan tehdä suuriakin kirurgisia operaatioita ilman lainkaan verenhukkaa Hän osallistui lääkärinä sotiin, muun muassa vuonna 1848 Tanskan sotaan. Sen jälkeen hän toimi vuodesta 1854 Kielissä kirurgisen osaston johtajana ja vuodesta 1857 kirurgian professorina. Vuonna 1866 hänelle uskottiin Berliinin sairashuoneiden kirurgisen toiminnan ylivalvonta, ja vuonna 1870 hänet nimitettiin Saksan armeijan Hän oli mukana myös samarialaisopetuksen järjestämisessä Saksassa. Useimmat von Esmarchin julkaisut koskevat sotakirurgiaa.